Un bărbat în vârstă de 36 de ani a fost reținut pentru 24 de ore, sâmbătă, după ce a fost prins conducând drogat și cu permisul auto supendat pe A3 București-Brașov, în timp ce se îndrepta spre Ploiești, potrivit Agerpres.
Individul a fost oprit de polițiștii pe autostradă, iar aceștia au depistat mai multe nereguli.
"În urma verificărilor efectuate poliţiştii rutieri au constatat că bărbatul avea suspendată exercitarea dreptului de a conduce. Bărbatul respectiv a fost testat cu aparatul din dotare, context în care, au rezultat indicii cu privire la prezenţa în organism a două substanţe psihoactive", afirmă Inspectoratul de Poliție Județean Ilfov.
Bărbatul a fost reținut de polițiști pentru 24 de ore, iar duminică va fi prezentat Parchetului de pe lângă Judecătoria Buftea.
"Poliţiştii Biroului Autostrăzi A3 continuă cercetările în cadrul dosarului penal, sub aspectul săvârşirii infracţiunilor de conducerea pe drumurile publice a unui vehicul având suspendată exercitarea dreptului de a conduce şi conducerea pe drumurile publice a unui vehicul sub influenţa substanţelor psihoactive", a mai precizat IPJ Ilfov.